Espoolaisen Protolabin MiSu-miehistönkuljetusajoneuvoa esiteltiin yleisölle toissa viikonloppuna.

PERINTEISEEN Panssari-Sisuun eli Pasiin verrattuna suomalainen Protolab PMPV 6x6 eli MiSu vaikuttaa ylelliseltä. Matkustamon jousitetuilla penkeillä mahtuu istumaan suorassa 10 henkeä. Jousitus ei tosin ole matkustusmukavuuden vuoksi, vaan miinaräjähdyksen varalta.

Vuonna 2009 alkunsa saanut projekti on nyt koeajovaiheessa. Ensimmäinen valmistunut ajoneuvo on saanut lempinimekseen Misu. Miehistönkuljetusajoneuvo on espoolaisen Protolab Oy:n työtä.

Ajoneuvon miehistö on suojattu luodeilta, sirpaleilta sekä miinoilta niin panssarilevyillä kuin muilla ratkaisuilla.

Ilta-Sanomat tapasi DigiExpo-messujen Tulevaisuuden sotilas -osastolla Teknavin Mikko Aution, joka esitteli Protolab Oy:n uutta miehistönkuljetusajoneuvoa.

– Misun etuakseli on reilusti ohjaamon etupuolella. Miinan räjähtäessä etupyörän alla miehistö ei ole suoraan yläpuolella, Autio kertoo.

PANSSARIAJONEUVON varustusta on helppo vaihdella ja siksi se suoriutuu monenlaisista tehtävistä. Kuormaa se voi kantaa 10 000 kiloa.

Misu on hyvin suorituskykyinen maastoajossa. Ajoneuvon kuudesta pyörästä jokainen on vetävä, ja etummaiset ja takimmaiset pyörät kääntyvät. Pohjan kaventuva muoto jättää runsaasti tilaa jousitukselle sekä ohjaa miinan räjähdysvoimaa ajoneuvosta poispäin.

– Panssaroinnista johtuen ohjaamosta on heikko näkyvyys. Näkyvyyttä on parannettu kamerajärjestelmällä sivuille ja taakse. Lämpökameralla tunnistaa etenkin jalankulkijat ajoneuvon edessä, Autio mainitsee.

Tieolosuhteissa Misun huippunopeus on 110 kilometriä tunnissa.

PMPV 6x on suunniteltu kansainvälisille markkinoille. Protolab ei vielä halua kommentoida mahdollisia tilauksia. Hinnaksi on ilmoitettu 500 000 euroa.

Ajoneuvo on moottoria vaille kotimaista tekoa. Ajoneuvon kulmakivenä toimiva akselisto on Sisun toimittama. Voimanlähteenä toimii yhdysvaltalaisen Cumminsin moottori.